Diari Oficial de la Generalitat Valenciana


Sumari del DOGV 2942, del 01-03-1997 (1997/875885)

DECRET 35/1997 de 26 de febrer del Govern Valencià, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació.
------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/02/26/35/dof/vci/html**

### Dades del document

Número de DOGV
:   2942

Data del DOGV
:   01-03-1997

Secció del DOGV
:   DISPOSICIONS GENERALS

Número del document
:   1997/875885


Data del document
:   26-02-1997

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

DECRET 35/1997 de 26 de febrer del Govern Valencià, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació.   
Mitjançant el Decret 138/1995, de 6 de juliol, del Govern Valencià, es va crear la Conselleria d'Agricultura i Medi Ambient, i se li van atribuir les competències de les anteriors conselleries d'Agricultura, Pesca i Alimentació, i de Medi Ambient.  
Transcorregut un període de temps suficientment ampli per a observar les característiques del funcionament conjunt dels dos departaments, es considera convenient, a fi d'optimitzar el servei prestat als ciutadans, procedir a la separació de les matèries corresponents al medi ambient, de les d'agricultura, pesca i alimentació, i crear, en conseqüència, dues conselleries per a la direcció i l'execució de la política del Govern Valencià en les matèries respectives.  
A l'hora de dissenyar l'estructura de la nova Conselleria d'Agricultura, Pesca i Alimentació, s'ha recollit el model organitzatiu que es considera més adequat per a aconseguir una gestió àgil i eficaç, que facilite a l'administrat la relació amb l'administració, dins de la major economia de mitjans.  
Es pot destacar la creació, sota la dependència directa de la consellera, amb rang d'Àrea de l'Institut de Qualitat Agroalimentària de la Comunitat Valenciana, com a òrgan encarregat del control i de la promoció de la qualitat dels productes valencians.  
Finalment, i pel que fa a l'estructura dels serveis perifèrics de la Conselleria, s'ha continuat amb un model de descentralització i desconcentració administrativa que permet un apropament al professional del sector i a l'administrat a través dels serveis territorials i les oficines comarcals de la Conselleria.  
Per tot això, d'acord amb el que es disposa en els articles 35.f) i 70 de la Llei de la Generalitat Valenciana 5/1983, de 30 de desembre, de Govern Valencià, a proposta de la consellera d'Agricultura, Pesca i Alimentació, i amb la deliberació prèvia del Govern Valencià, en la reunió de 26 de febrer de 1997  
DECRETE  
CAPÍTOL I  
Dels òrgans superiors de la Conselleria  
Article 1  
La Conselleria d'Agricultura, Pesca i Alimentació, és el màxim òrgan encarregat de la direcció i l'execució de la política del Govern Valencià en agricultura, pesca i alimentació, i exerceix les competències que té atribuïdes en aquestes matèries.  
Article 2  
La consellera és la autoritat superior de la Conselleria. Per davall d'aquesta, el nivell directiu s'estructura en els òrgans següents:  
1. Secretaria General  
2. Direcció General d'Investigació, Desenvolupament Tecnològic i Sanitat Vegetal  
3. Direcció General de Desenvolupament Rural, Producció i Pesca  
4. Direcció General de Regadius i Estructures Agràries  
5. Direcció General d'Indústria, Cooperativisme i Relacions Agràries  
Article 3  
La consellera té totes les competències inherents al càrrec i, expressament, les següents:  
1. Proposar al Govern Valencià el nomenament i cessament dels alts càrrecs del departament.  
2. Preparar i presentar al Govern Valencià els avantprojectes de llei, les propostes d'acords i els projectes de decrets relatius a les qüestions pròpies del departament i referendar aquests últims una vegada aprovats.  
3. Formular motivadament l'avantprojecte dels pressupostos de la Conselleria.  
4. Exercir la potestat reglamentària en les matèries pròpies de la Conselleria, en forma d'ordres d'aquesta.  
5. Proposar al Govern Valencià, perquè l'aprove, la modificació de l'estructura i l'organització de la Conselleria.  
6. Executar els acords del Govern Valencià en el marc de les seues competències.  
7. Resoldre en via administrativa els recursos que s'interposen contra resolucions dels òrgans o les autoritats de la Conselleria, llevat de les excepcions que establisquen les lleis.  
8. Resoldre els conflictes d'atribucions que sorgisquen entre els diversos òrgans i autoritats de la Conselleria.  
9. Exercir la direcció, iniciativa i inspecció de tots els serveis del departament, i l'alta inspecció i altres funcions que li corresponguen en relació amb les entitats autònomes adscrites a aquest.  
10. Disposar les despeses pròpies dels serveis de la Conselleria, dins dels límits legals i pressupostaris.  
11. Atorgar o proposar, si escau, les recompenses oportunes i, si escau, exercir les potestats disciplinàries i correctives d'acord amb les disposicions vigents.  
12. Qualsevol altra facultat que li atribuïsquen les lleis, els reglaments, el Govern Valencià o el president de la Generalitat Valenciana.  
Article 4  
En cas d'absència, vacant o malaltia de la consellera, i tret del que s'estableix en l'article 16.i) de la Llei de Govern Valencià, serà substituïda en les seues funcions pel secretari general o pels directors generals, segons l'ordre que s'estableix en l'article 2.  
Article 5  
Amb la finalitat d'assistir la consellera en l'elaboració de la política general de la Conselleria, es constitueix un Consell de Direcció que, sota la presidència d'aquesta, estarà integrat pel secretari general, els directors generals i el cap del seu Gabinet. Quan la consellera ho estime convenient, podran assistir a les reunions del Consell de Direcció els responsables de serveis o unitats administratives la presència de les quals es considere oportuna pels temes que s'hagen de tractar.  
Article 6  
El Gabinet de la consellera, dependent directament d'ella, és l'òrgan per al suport i l'assistència immediata a aquesta. Li correspondrà l'impuls i el control de les publicacions de la Conselleria i s'ocuparà igualment de les relacions institucionals de la Conselleria.  
Article 7  
Sota la dependència directa de la consellera es configura també l'Institut de Qualitat Agroalimentària de la Comunitat Valenciana, amb rang d'àrea, que coordinarà i dirigirà les funcions de Promoció i de Control de Qualitat.  
CAPÍTOL II  
Estructura i funcions dels serveis centrals  
 de la Conselleria  
Secció primera  
 De la Secretaria General  
Article 8  
1. El secretari general, segon òrgan jeràrquic de la Conselleria d'Agricultura Pesca i Alimentació, s'encarregarà de la coordinació dels diferents òrgans de la Conselleria en aquelles actuacions que s'hagen de realitzar conjuntament i vetlarà per la tramitació eficaç dels assumptes que hagen d'atendre els serveis que depenen d'ell i que afecten a la resta. Exercirà les funcions determinades en els articles 74 i 75 de la Llei de la Generalitat Valenciana 5/1983, de 30 de desembre, de Govern Valencià. Dirigeix i coordina les funcions corresponents a la gestió administrativa, gestió econòmica i pressupostària, supervisió de projectes, informàtica, organització, assessorament jurídic i inspecció interna de l'organisme pagador, promoció comarcal, i estudis i estadística agrària.  
2. En particular, exercirà les funcions següents:  
a) Exercir la coordinació de les direccions generals i dels serveis territorials de la Conselleria.  
b) Exercir la direcció del personal de la Conselleria.  
c) Coordinar la negociació de qualsevol transferència de competències relativa a la Conselleria.  
d) Coordinar i elaborar projectes o plans d'actuació i programes de necessitats i els avantprojectes dels pressupostos de la Conselleria.  
e) Prestar assistència tècnica a la consellera i als directors generals en tot el que calga.  
f) Informar el personal directiu de la Conselleria sobre la procedència legal i viabilitat econòmica dels seus programes d'actuació i establir els mitjans d'informació necessaris per a mantenir-lo al corrent de les activitats de la Conselleria.  
g) Informar sobre els assumptes que la consellera ha de sotmetre al Govern Valencià o al president de la Generalitat Valenciana.  
h) Proposar la millora i el perfeccionament dels serveis dels diferents centres de la Conselleria i vetlar per l'organització i els mètodes de treball, depenent, primordialment, dels costs i rendiments respectius.  
i) Proposar normes generals sobre adquisició de material i totes les disposicions que afecten el funcionament dels serveis.  
j) Preparar compilacions de les disposicions vigents que afecten la Conselleria, proposar les refoses i revisions de textos legals que es consideren oportunes i cuidar de les publicacions tècniques, periòdiques o no, de la Conselleria.  
k) Dirigir i facilitar la formació d'estadístiques sobre les matèries de competència del Govern Valencià que afecten la Conselleria, en col·laboració amb la Direcció General d'Economia o altres organismes amb els quals es considere convenient.  
3. Sense perjudici de la superior direcció del departament, atribuïda a la consellera, exercirà les funcions de direcció i control de l'organisme pagador per al pagament de les despeses previstes en l'article 3 del Reglament (CEE) 729/1970, en els termes previstos en el Decret 178/1996, de 2 d'octubre, del Govern Valencià.  
4. En els casos d'absència, vacant o malaltia, el secretari general serà substituït en les seues funcions per un dels directors generals, segons l'ordre establit en l'article 2.  
Article 9  
La Secretaria General Administrativa, amb la màxima jerarquia del nivell administratiu, atendrà tots els serveis generals de la Secretaria General.  
Secció tercera  
De les Direccions generals  
Article 10  
Seran funcions de les direccions generals de la Conselleria d'Agricultura, Pesca i Alimentació:  
1. Encarregar-se de tot allò que fa referència al règim intern dels serveis que dirigeix i resoldre els expedients respectius, sempre que no siga facultat privativa d'altres òrgans superiors.  
2. Dirigir i gestionar els serveis i resoldre els assumptes que li assigne aquest reglament o que la consellera o el secretari general els encomanen.  
3. Vigilar, fiscalitzar i supervisar el funcionament de totes les dependències a càrrec seu.  
4. Proposar a la consellera la resolució que estimen pertinent en assumptes que siguen de la seua competència i la tramitació dels quals corresponga a la Direcció General.  
5. Establir el règim intern de les oficines que en depenguen.  
6. Elevar anualment a la consellera un informe sobre el funcionament, el cost i el rendiment dels serveis a càrrec seu.  
Secció quarta  
De la Direcció General d'Investigació,   
Desenvolupament Tecnològic i Sanitat Vegetal  
Article 11  
A la Direcció General d'Investigació, Desenvolupament Tecnològic i Sanitat Vegetal li correspondrà el desenvolupament i l'execució de la política de la Conselleria en matèria d'investigació, experimentació, capacitació, transferència de tecnologia, defensa fitosanitària, certificació vegetal i anàlisi de productes agroalimentaris.  
L'adscripció a la Conselleria d'Agricultura, Pesca i Alimentació de l'Institut Valencià d'Investigacions Agràries, prevista en l'article 1 de la Llei de la Generalitat Valenciana 4/1991, de 13 de març, es desenvoluparà a través de la Direcció General d'Investigació, Sanitat i Tecnologia.  
Article 12  
Per al desenvolupament d'aquestes funcions, es constitueix l'Àrea de Protecció dels Cultius, de la qual dependran les funcions de Sanitat Vegetal i de Certificació Vegetal, i que tindrà com a funcions la coordinació i el desenvolupament de les activitats relacionades amb la prevenció i la defensa contra agents fitopatògens, com també el control del material vegetal de reproducció.   
Secció cinquena  
De la Direcció General de Desenvolupament Rural,   
Producció i Pesca  
Article 13  
A la Direcció General de Desenvolupament Rural, Producció i Pesca li correspondrà la proposta, desenvolupament i execució de la política de la Conselleria en matèria d'ordenació, desenvolupament i millora de les produccions i mercats agrícoles, ramaders i pesquers, com també les relacions amb les confraries de pescadors i la formació i capacitació professional maritimopesquera, inclosa la gestió dels auxilis econòmics d'àmbit autonòmic, estatal i comunitari corresponents a aquesta política.  
Article 14  
Es crea l'Àrea de Produccions i Mercats Agrícoles, que té les funcions de coordinar i desenvolupar les activitats relacionades amb la producció agrícola i el funcionament dels mercats agraris i la seua ordenació i millora, com també l'elaboració de les normes d'actuació i els mecanismes de col·laboració amb altres administracions públiques en aquestes matèries.  
Secció sisena  
Direcció General de Regadius i Estructures Agràries  
Article 15  
A la Direcció General de Regadius i Estructures Agràries li correspondrà el desenvolupament i l'execució de la política d'estructures i d'infraestructures agràries, com també la millora en la utilització dels recursos naturals, especialment de l'aigua per al reg.  
Secció setena  
De la Direcció General d'Indústria, Cooperativisme   
i Relacions Agràries  
Article 16  
A la Direcció General d'Indústria, Cooperativisme i Relacions Agràries li correspondrà el desplegament i l'execució de la política de la Conselleria en matèria de comercialització, industrialització i política agroalimentària, i també les relacions agràries i la gestió dels auxilis econòmics d'àmbit autonòmic, estatal i comunitari corresponents a aquesta.  
El director general exercirà, així mateix, les competències de resolució dels expedients sancionadors en matèria de defensa de la qualitat agroalimentària, en els termes previstos en la Llei 12/1994, de 28 de desembre, i normativa de desplegament.  
CAPÍTOL III  
De la Organització territorial de la Conselleria   
d'Agricultura, Pesca i Alimentació  
Article 17  
Per a la gestió desconcentrada de les seues competències, la Conselleria d'Agricultura, Pesca i Alimentació s'organitza territorialment en serveis territorials i en oficines comarcals.  
Secció primera  
Dels Serveis territorials  
Article 18  
En cadascuna de les tres províncies de la Comunitat Valenciana existirà un servei territorial que gestionarà les competències que se li atribuïsquen en matèria agrària, ramadera, pesquera i alimentària, en el respectiu àmbit territorial.  
Article 19  
Els serveis territorials dependran orgànicament del secretari general, i funcionalment d'aquest i dels directors generals en les matèries de la respectiva competència, sense perjudici de la autoritat superior de la consellera d'Agricultura, Pesca i Alimentació.  
Article 20  
Al capdavant de cada servei territorial hi haurà un director territorial que dirigirà i coordinarà les diferents seccions i unitats administratives, vetlarà pel correcte funcionament adoptant les mesures que calguen, i exercirà totes aquelles facultats que se li deleguen o assignen.  
Secció segona  
De les Oficines comarcals  
Article 21  
Les oficines comarcals de la Conselleria d'Agricultura, Pesca i Alimentació són unitats administratives territorialment desconcentrades, orgànicament adscrites a la Secretaria General a través dels serveis territorials, i funcionalment dependents d'aquella i de les direccions generals. La Secretaria General, a través del Servei de Promoció Comarcal, efectuarà la planificació i la coordinació de la seua activitat.  
Article 22  
Correspondrà a les oficines comarcals de la Conselleria d'Agricultura, Pesca i Alimentació les funcions d'informació i assistència als ciutadans; la formació i capacitació dels professionals del sector; la tramitació d'expedients i el subministrament de dades i informació als centres directius superiors.  
DISPOSICIONS ADDICIONALS  
Primera  
Les referències que les disposicions vigents facen a la Conselleria d'Agricultura i Medi Ambient o a qualsevol dels seus òrgans s'entendran referides a la Conselleria d'Agricultura, Pesca i Alimentació i als respectius òrgans que contempla aquest reglament, quan faça referència a les matèries pròpies d'aquesta Conselleria.  
Segona  
El cap de la unitat competent en matèria de pesca marítima a què es fa referència en la Llei de la Generalitat Valenciana 2/1994, de 18 d'abril, sobre la Defensa dels Recursos Pesquers, serà el tècnic de pesca marítima dels serveis territorials de la Conselleria d'Agricultura, Pesca i Alimentació o de l'òrgan que substituïsca.  
Tercera  
La Conselleria d'Economia, Hisenda i Administració Pública efectuarà les modificacions pressupostàries derivades d'aquest reglament. Mentrestant, correspondrà a la Conselleria d'Agricultura, Pesca i Alimentació l'execució dels crèdits de la secció 12 en aquelles competències que li han estat atribuïdes.  
DISPOSICIÓ TRANSITÒRIA  
Fins que no s'adeqüen els diferents llocs de treball al que es preveu en aquest reglament, el personal afectat per les seues disposicions restarà en els seus llocs corresponents, sense perjudici de l'adscripció als centres directius que corresponga.  
DISPOSICIÓ DEROGATÒRIA  
Es deroga expressament el Reglament Orgànic i Funcional de la Conselleria d'Agricultura i Medi Ambient, contingut en el Decret 22/1996, de 5 de febrer, del Govern Valencià (DOGV número 2.690, de 16.-02.96), com també el Decret 192/1996, de 25 d'octubre, del Govern Valencià, pel qual es modifica el reglament esmentat, com també les disposicions d'igual o inferior rang que s'hi oposen.  
DISPOSICIONS FINALS  
Primera  
La consellera d'Agricultura, Pesca i Alimentació, dictarà les disposicions que requerisca l'aplicació i el desenvolupament d'aquest decret.  
Segona  
Aquest decret entrarà en vigor el mateix dia de la publicació en el Diari Oficial de la Generalitat Valenciana.  
València, 26 de febrer de 1997  
El president de la Generalitat Valenciana  
Eduardo Zaplana Hernández-Soro  
La consellera d'Agricultura, Pesca i Alimentació  
Maria Àngels Ramon-Llin i Martínez


Còpia Permalink ELI